Küll külm on küünlakuu, veel valjem vastlakuu, armastas ohata Väljaotsa Memm, kui veebruaris pakane aiateivastes paukus ning jäine tuul õueskäijate põskedele valged laigud näpistas. Tänavu, aastal 2011, on vastlad küll alles märtsikuus, aga veebruar on sellest hoolimata vali. Pea nädalapäevad on püsinud kõva külm ja aina hullemaks läheb - eelolevaks ööks ennustatakse juba 35 külmakraadi. Ja pühapäeval toimuva Tartu Maratoni starti plaanitakse külma tõttu tunni võrra hilisemaks lükata.